KZN-plaasmoord: Verdagte het haelgeweer vir polisie gewysTimothy Green ŉ Moordbeskuldigde het die haelgeweer, wat gebruik is om Timothy Green mee dood te skiet, aan die polisie uitgewys, het die hooggeregshof in Pietermaritzburg Woensdag gehoor. Speurdersersant Eric Eman het gesê hy en ander beamptes het die verdagtes Siyabonga Mhlungu (28) en Mfanakhona Masiteng (23) net na Green doodgeskiet is, in hegtenis geneem. Green (44), ŉ deeltydse boer en bestuurder van die Shanduka-steenkoolmyn, is op 11 Augustus 2013 op sy plaas in Newcastle doodgeskiet. Ondanks kopwonde wat hy opgedoen het, het Green sy vriende gebel en hulle versoek om die polisie en nooddienste te ontbied. Toe hulp opgedaag het, was hy reeds dood. Eman het gesê Mhlungu het hom en sy kollegas na ŉ leë huis geneem en die haelgeweer tesame met haelgeweer- en rewolwerammunisie bo uit ŉ kas gehaal. Volgens Eman was dit Green se haelgeweer. Die hof het vroeër gehoor die geweer is voor die moord al uit sy huis gesteel. Die polisiebeamptes is daarna na ŉ plakkershuis waar Masiteng gebly het, en Green se selfone is in ŉ kous opgespoor. Mhlungu en Masiteng het albei onskuldig gepleit op Green se moord en die diefstal. Die saak duur voort. Lees alle vorige berigte oor Timothy Green op Maroela Media.